b'\n_START_ARTICLE_\nRestitucijski edikt\n_START_PARAGRAPH_\nRestitucijski edikt je odlok cesarja Ferdinanda II. z dne 6. marca 1629, po katerem je treba lastni\xc5\xa1tvo cerkvenih posesti vrniti na stanje iz leta 1552, ko je bil sklenjen passavski sporazum. Odlok je povzro\xc4\x8dil veliko nasprotovanje protestantov pa tudi nezadovoljstvo katolikov in je podalj\xc5\xa1al vojno za 18 let, do 1648.\n_START_SECTION_\nRazlogi, ki so pripeljali do edikta\n_START_PARAGRAPH_\nAugsbur\xc5\xa1ki verski mir iz 1555 je dajal pravico izbire veroizpovedi posvetnim zemlji\xc5\xa1kim gospodom, ne pa tudi cerkvenim. \xc4\x8ce so se ti odlo\xc4\x8dili za protestantizem, so morali zemljo prepustiti katoli\xc5\xa1kim gospodarjem (pravilo cerkvene rezervacije, reservatorum ecclesiasticum, ki je zagotavljalo ohranjanje katoli\xc5\xa1kih cerkvenih posestev iz leta 1552). Tega dolo\xc4\x8dila v protestantizem spreobrnjeni zemlji\xc5\xa1ki gospodje niso upo\xc5\xa1tevali. Cesarja Ferdinand I. in Maksimilijan II. sta dajala prednost politi\xc4\x8dnemu miru in odloka nista izvajala. Tako je mnogo cerkvene zemlje pre\xc5\xa1lo v protestantske roke in bilo sekularizirane, med njimi nad\xc5\xa1kofiji Bremen (1560) in Magdeburg (1566), sedem \xc5\xa1kofij in nad 500 samostanov._NEWLINE_Poleg tega je Ferdinand I, da bi si pridobil strpnost protestantov, listinam augsbur\xc5\xa1kega verskega miru dodal dodatno razlago (Declaratio Ferdinandea), po kateri zagotavlja versko svobodo tudi plemi\xc4\x8dem in cesarskim mestom na cerkvenih posestvih. Dolo\xc4\x8dilo vna\xc5\xa1a  zmedo v pravilo cuius regio - eius religio, katoli\xc4\x8dani pa ga niso priznavali tudi zato, ker nikdar ni bilo potrjeno na dr\xc5\xbeavnem zboru in ker \xc2\xa7 28 augsbur\xc5\xa1kega verskega miru izrecno prepoveduje dopolnilne razlage. Tako so si bile protestantske in katoli\xc5\xa1ke razlage augsbur\xc5\xa1kega verskega miru ves \xc4\x8das navskri\xc5\xbe.\n_START_SECTION_\nIzvajanje edikta\n_START_PARAGRAPH_\nFerdinand II. je z restitucijskim ediktom dosledno uveljavil katoli\xc5\xa1ko interpretacijo, brez mo\xc5\xbenosti ugovora na sodi\xc5\xa1\xc4\x8du, in jo za\xc4\x8del uresni\xc4\x8devati z vojsko. Restitucionalizirane je bilo veliko protestantske zemlje. Severnonem\xc5\xa1ki knezi so poklicali na pomo\xc4\x8d \xc5\xa1vedskega kralja Gustava II. Adolfa, kar se je ujemalo z njegovimi interesi in 1630 je vdrl v Nem\xc4\x8dijo. Tridesetletna vojna se je nadaljevala._NEWLINE_1635 je bil Ferdinand II. z mirom v Pragi prisiljen umakniti restitucijski edikt, ki pa je bil odpravljen \xc5\xa1ele z vestfalskim mirom 1648.'